പര്വതസിംഹത്തില് നിന്നും മകനെ രക്ഷിച്ച് അമ്മ, ധീരനായികയായി സ്ത്രീ, വാനോളം പുകഴ്ത്തി നാട്ടുകാരും ഉദ്യോഗസ്ഥരും മക്കള് അപകടത്തില് പെട്ടാല് അവരെ രക്ഷിക്കാനായി ഏതറ്റം വരെയും പോകാന് മടിക്കാത്തവരാണ് അമ്മമാര്. തന്റെ അഞ്ചു വയസ്സുള്ള മകനെ ആക്രമിച്ച ഒരു പര്വത സിംഹത്തെ വെറും കൈകൊണ്ട് നേരിട്ട ഒരു കാലിഫോര്ണിയക്കാരി നാടിന്റെ നായികയായി മാറിയിരിക്കയാണ്. തെക്കന് കാലിഫോര്ണിയയിലെ കലബാസാസിലായിരുന്നു സംഭവം. അഞ്ചു വയസ്സുകാരനെ ആക്രമിക്കാന് ശ്രമിച്ച ആ പര്വത സിംഹത്തെ പിന്നീട് വന്യജീവി ഉദ്യോഗസ്ഥര് എത്തി വെടിവെച്ചു കൊല്ലുകയായിരുന്നു. കഴിഞ്ഞ ദിവസം വീടിന് സമീപം കളിച്ചുകൊണ്ടിരിക്കുന്ന ആണ്കുട്ടിയെ 30 കിലോ ഭാരമുള്ള ഒരു പര്വത സിംഹമാണ് ആക്രമിച്ചത്. മുന്വശത്തെ പുല്ത്തകിടിയിലൂടെ കുഞ്ഞിനെ സിംഹം ഏകദേശം 45 ആടി ദൂരം വലിച്ചിഴച്ചുവെന്ന് കാലിഫോര്ണിയ ഡിപ്പാര്ട്ട്മെന്റ് വക്താവ് ക്യാപ്റ്റന് പാട്രിക് ഫോയ് പറഞ്ഞു. എന്നാല്, അപ്പോഴാണ് കുഞ്ഞിന്റെ അമ്മ അത് കാണുകയും, അവനെ രക്ഷിക്കാന് ഓടിയെത്തുകയും ചെയ്തത്. വീടിനകത്തായിരുന്നു അവര് കുഞ്ഞിന്റെ കരച്ചില് കേട്ട് പുറത്തേയ്ക്ക് ഓടിവരികയായിരുന്നു. തുടര്ന്ന് പര്വത സിംഹത്തെ വെറും കൈകൊണ്ട് ആ അമ്മ അടിക്കാനും ഇടിക്കാനും തുടങ്ങി. പിടിവലിക്കൊടുവില് സിംഹത്തിന്റെ വായില് നിന്ന് കുഞ്ഞിനെ അവര് രക്ഷിച്ചു. ഈ കഥയിലെ യഥാര്ത്ഥ നായിക അവന്റെ അമ്മയാണ്, കാരണം അവള് തന്റെ മകന്റെ ജീവന് രക്ഷിച്ചു പാട്രിക് പറഞ്ഞു. കുട്ടിയുടെ തലയ്ക്കും മുകള്ഭാഗത്തിനും കാര്യമായ പരിക്കേറ്റെങ്കിലും, ജീവന് അപകടമൊന്നുമുണ്ടായില്ല. മാതാപിതാക്കള് ഉടന് തന്നെ കുട്ടിയെ അടുത്തുള്ള ലോസ് ഏഞ്ചല്സ് ആശുപത്രിയിലെത്തിച്ചു. അവിടെ വച്ച് ആക്രമിച്ച വിവരം നിയമപാലകരെ അറിയിക്കുകയും ഒരു വന്യജീവി ഉദ്യോഗസ്ഥന് സ്ഥലം സന്ദര്ശിക്കുകയും ചെയ്തു. വീട്ടിലെത്തിയ വന്യജീവി ഉദ്യോഗസ്ഥര് പറമ്ബില് ചുറ്റിക്കറങ്ങുന്ന ആക്രമണകാരിയായ പര്വത സിംഹത്തെ കണ്ടെത്തി. പര്വത സിംഹത്തിന്റെ പെരുമാറ്റം വച്ച് ഇത് ആക്രമിക്കുന്ന പ്രകൃതമാണെന്ന് മനസ്സിലാക്കുകയും, പൊതുസുരക്ഷ ഉറപ്പാക്കാനായി അതിനെ അവര് വെടിവച്ച് കൊല്ലുകയുമായിരുന്നു. എന്നാല്, അതിനെ കൊന്നതിന് പിന്നാലെ, രണ്ട് പര്വത സിംഹങ്ങള് കൂടി പ്രത്യക്ഷപ്പെട്ടു. അതില് ഒന്ന് പൂര്ണവളര്ച്ചയെത്തിയ ഒരു പര്വത സിംഹമാണെന്നും, അതിനൊപ്പമുള്ളത് ചത്ത സിംഹത്തിന്റെ പ്രായമുള്ളതാണെന്നും അവര് തിരിച്ചറിഞ്ഞു. സുരക്ഷാ ആശങ്കകള് ചൂണ്ടിക്കാട്ടി, ഉദ്യോഗസ്ഥര് സിംഹത്തെ മയക്കി, തിരികെ കാട്ടിലേക്ക് വിട്ടു. ചത്ത പര്വത സിംഹത്തിന്റെ വലിപ്പം സൂചിപ്പിക്കുന്നത് അതിന് ഒരു വയസ്സാണ് പ്രായമെന്നാണ്. ചെറുതായതിനാല്, പര്വത സിംഹം വേട്ടയാടാന് പഠിക്കുന്നതിന്റെ ഭാഗമായി നടത്തിയ ആക്രമണമാകാമിതെന്ന് വിദഗ്ദ്ധര് അനുമാനിക്കുന്നു. Last Updated Aug 30, 2021, 11:56 AM IST California lion mountain lion mom mother